​Dankie vir u geskenk van “gesondheid en lewe” - Mfesane
​Dankie vir u geskenk van “gesondheid en lewe”
Daar word gesê Kersfees gee aan mense groter harte. Die harte van Mfesane-vriende soos u was nog altyd groot en het laas Kersfees selfs nog groter geword.
In November het ons u vertel van kinders in die Oos-Kaap wat elke dag honger ly. Die twaalfjarige Ntombomzi en die vyfjarige Likhona was net twee van hulle. Deur hul stories te deel het ons u ondersteuning gevra omdat ons voedingsprogram regtig gesukkel het om die altyd groeiende getal ondervoede kinders te hanteer. Die groot “Mfesane-harte” het gereageer met donasies wat gesorg het dat elke kind wat aan ons deur kom klop het vir kos, gevoed kon word... soos die Mfihlo-kinders.
Die lewe was moeilik genoeg vir die Mfihlo-gesin – drie kinders en ’n chroniese siek, werklose moeder.
Toe brand hul huis in Marikana naby Port Elizabeth af en hulle bly oor met niks. Die kinders het eendag by ons Tuisbasis Sorgsentrum kos kom vra en ons het aan hulle die ete van die dag gegee. Hulle het aanhou terugkom in die dae daarna, en danksy u goedhartigheid is hulle nou deel van ons gereelde voedingsprogram.
Ons is oorvloedig dankbaar.
Kos is basies noodsaaklik vir lewe, veral in die kinderjare wanneer belangrike fisieke en verstandelike ontwikkeling plaasvind. U kan u dus voorstel hoeveel u ondersteuning van ons noodvoedingsprogram beteken en watter verskil u maak – selfs net vir een gesin soos die drie Mfihlo-kinders. U goedheid is ’n ware seën. Baie dankie.